b'\n_START_ARTICLE_\nMarja-Liisa Kuosmanen\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKuosmanen syntyi Nilsi\xc3\xa4n Lehtom\xc3\xa4en kyl\xc3\xa4ss\xc3\xa4 kahdeksanlapsiseen pienviljelij\xc3\xa4perheeseen. Kirjoitettuaan ylioppilaaksi Nilsi\xc3\xa4n lukiosta vuonna 1983 h\xc3\xa4n opiskeli luokanopettajaksi Joensuussa, jossa Joensuun musiikkiopistossa my\xc3\xb6s kokeili vuoden ajan klassista laulua. _NEWLINE_Palattuaan kotiseudulleen h\xc3\xa4n on toiminut muutamia opetusvuosia lukuun ottamatta p\xc3\xa4\xc3\xa4asiassa yritt\xc3\xa4j\xc3\xa4n\xc3\xa4 ja on nelj\xc3\xa4n lapsen \xc3\xa4iti. H\xc3\xa4n on laulanut yli kymmenen vuotta KuKa-kvartetissa, joka on muun muassa voittanut Kerim\xc3\xa4en kvartettilaulukilpailun sek\xc3\xa4 Oulun Tiernapoikakilpailun mestaruuden parodiallaan. _NEWLINE_Kuosmasen opettajina ovat monena vuonna Nilsi\xc3\xa4n valtakunnallisella musiikkileirill\xc3\xa4 olleet Maija Hapuoja, Eija Ahvo ja Susanna Haavisto. H\xc3\xa4n opiskeli my\xc3\xb6s Kuopion konservatoriossa pop-jazz-laulua vuosina 1996\xe2\x80\x931997. Kuosmanen voitti kes\xc3\xa4ll\xc3\xa4 2003 Kiuruvedell\xc3\xa4 j\xc3\xa4rjestetyn Vihre\xc3\xa4t Niityt -iskelm\xc3\xa4tapahtuman Toivo K\xc3\xa4rki -laulukilpailun. Seuraavana vuonna h\xc3\xa4n julkaisi pitk\xc3\xa4soittoalbumin Kaikille rakkailleni, joka sis\xc3\xa4lt\xc3\xa4\xc3\xa4 11 Toivo K\xc3\xa4rjen ennen julkaisematonta s\xc3\xa4vellyst\xc3\xa4._NEWLINE_Toinen pitk\xc3\xa4soitto El\xc3\xa4m\xc3\xa4n maku ilmestyi 2008. Se sis\xc3\xa4lt\xc3\xa4\xc3\xa4 suomalaista iskelm\xc3\xa4musiikkia vuosilta 1943\xe2\x80\x932008, tekij\xc3\xb6in\xc3\xa4 muun muassa Toivo K\xc3\xa4rki, Jukka Kuoppam\xc3\xa4ki, Hannu Piispanen, Jorma Toiviainen ja Chrisse Johansson. Kuosmasen joululevy Jollei jouluna ole lunta ilmestyi joulukuussa 2010 CD-korttina. _NEWLINE_Suomi syd\xc3\xa4mess\xc3\xa4 -single ilmestyi kes\xc3\xa4ll\xc3\xa4 2011. S\xc3\xa4velt\xc3\xa4j\xc3\xa4 Veikko Samuli ja sanoittaja Chrisse Johansson ovat yhdist\xc3\xa4neet voimansa Suomi syd\xc3\xa4mess\xc3\xa4 -laulun taakse. Laululle haluttiin tulkitsija, joka omakohtaisesti tiet\xc3\xa4\xc3\xa4, mit\xc3\xa4 ulkomailla asuminen on. N\xc3\xa4in laulu valikoitui Kuosmaselle._NEWLINE_Kes\xc3\xa4pes\xc3\xa4-levy on TAHKOcom Oy:n tuottama kokoelma, joka saa nimens\xc3\xa4 Kuosmasen uudesta singlest\xc3\xa4 Kes\xc3\xa4pes\xc3\xa4, jonka taustalta my\xc3\xb6s l\xc3\xb6ytyv\xc3\xa4t s\xc3\xa4velt\xc3\xa4j\xc3\xa4 Veikko Samuli ja sanoittaja Chrisse Johansson.'